রবিবার ১৬ ঘন্টা বন্ধ থাকছে বিদ্যাসাগর সেতু! যানজটের আশঙ্কা

ওয়েব ডেস্ক : কলকাতায় যাতায়াতের জন্য অন্যতম ভরসা বিদ্যাসাগর সেতু (Vidyasagar Setu)। তবে রবিবার ১৬ ঘন্টার জন্য বন্ধ থাকছে এই সেতু। আজ ভোর ৫টা থেকে রাত ৯টা পর্যন্ত বন্ধ (Closed) থাকতে চলেছে এই সেতু। জানা যাচ্ছে, সেতুর জরুরি সংস্কারের জন্যই সেতু বন্ধ রাখার সিদ্ধান্ত নেওয়া হয়েছে প্রশাসনের তরফে।

এর আগেও সেতুতে চলেছে সংস্কারের কাজ। গত সপ্তাহে সেই কারণে বেশ কয়েকঘন্টা বন্ধ ছিল এই সেতু। তবে এবার সময়সীমা আরও বাড়ানো হল। প্রশাসনের তরফে জানানো হয়েছে কাঠামোর যাতে কোনও ক্ষতি না হয়, সেই কারণে বিশেষজ্ঞদের নজদরদারিতেই এই সংস্কারের কাজ চালানো হচ্ছে। সেতু বন্ধ থাকার ফলে যাত্রী ও গাড়িচালকদের জন্য বিকল্প রুট ঠিক করে দিয়েছে কলকাতা ট্রাফিক পুলিশ (Kolkata Traffic Police)।

আরও খবর : কলকাতায় আজ থেকে শীত? কোথায় কেমন থাকবে আবহাওয়া দেখুন

মূলত খিদিরপুর ও এজেসি বোস রোড সহ বিভিন্ন জায়গা থেকে বিদ্যাসাগর সেতুতে ওঠে গাড়িগুলি। তবে সেতু বন্ধ থাকার কারণে সেগুলিকে হেস্টিংস ক্রসিং থেকে সেন্ট জর্জেস গেট রোড হয়ে ঘুরিয়ে দেওয়া হবে হাওড়া ব্রিজের দিকে। প্রশাসনের তরফে প্রয়োজনে কেপি রোডেও গাড়িগুলিকে ঘুরিয়ে দেওয়া নির্দেশ দেওয়া হয়েছে।

সে কারণে আজ সেন্ট জর্জেস গেট রোড ও স্ট্রান্ড রোডে যানজটের সৃষ্টি হতে পারে। সেই চাপ সামলাতে ইতিমধ্যে মোতায়েন করা হয়েছে অতিরিক্ত ট্রাফিক পুলিশ (Police)। অন্যদিকে হাওড়া থেকে কলকাতা দিকে আসা গাড়িগুলিকে হাওড়া ব্রিজ কিংবা নিবেদিতা সেতু ব্যবহারের পরামর্শ দেওয়া হয়েছে। দ্বিতীয় হুগলি সেতু ব্যাপক যানজটের সৃষ্টি হওয়ার সম্ভাবনা রয়েছে। তবে রবিবার হওয়ার কারণে সেই যানজট কিছুটা কম থাকতে পারে। তবে জরুরি প্রয়োজনে সাধারণ মানুষকে হাতে সময় নিয়ে বাড়ি থেকে বের হওয়ার পরামর্শ দেওয়া হয়েছে পুলিশের তরফে।